Javaslat A TANÁCS HATÁROZATA az AKCS–EU partnerségi megállapodás 96. cikke alapján a Madagaszkári Köztársasággal folytatott konzultáció lezárásáról szóló, 2010. június 7-i 2010/371/EU határozat alkalmazási időszakának meghosszabbításáról /* COM/2012/0653 final - 2012/0311 (NLE) */





INDOKOLÁS Az Európai Unió Tanácsa 2010. június 7-én úgy határozott, hogy az AKCS–EU partnerségi megállapodás 96. cikke szerinti konzultációkat követően tizenkét hónapos időszakra megfelelő intézkedéseket vezet be a Madagaszkári Köztársasággal szemben (2010/371/EU határozat)[1]. A határozat alkalmazási időszakát a 2011. május 30-i 2011/324/EU tanácsi határozat[2] 2011. december 6-ig meghosszabbította, valamint a 2011. december 5-i 2011/808/EU tanácsi határozat[3] módosította és 2012. december 5-ig meghosszabbította. A 2010/371/EU határozatban elfogadott és a 2011/808/EU határozatban módosított jelenleg hatályos megfelelő intézkedések magukban foglalják a költségvetési támogatás felfüggesztését, és a 10. EFA-hoz tartozó nemzeti indikatív program végrehajtásának az a feltétele, hogy a madagaszkári fél eleget tegyen azon kötelezettségvállalásainak, amelyeket az átmeneti főhatóság elnökének címzett és a 2011/808/EU tanácsi határozat mellékletét képező levélben foglalt, a madagaszkári fél kötelezettségvállalásairól szóló listában megállapítottak. A megfelelő intézkedések, amelyek magukban foglalták az EFA nemzeti programengedélyező hatáskörének Európai Bizottság általi átvételét is, nem érintik a humanitárius segítségnyújtáshoz való hozzájárulást, sem azokat a projekteket, amelyek közvetlenül a lakosság javát szolgálják. Ez a felülvizsgálat elsősorban az ütemterv végrehajtása során az elmúlt évben Madagaszkáron végbement politikai fejleményeket veszi figyelembe. A végrehajtás során változó mértékben történt előrelépés, amely a következőket foglalta magában: a) jelentős előrelépés a választási folyamat tekintetében (független választási bizottság létrehozása (CENIT), az ENSZ által kidolgozott választási értékelő jelentésnek a madagaszkári hatóságok és a nemzetközi közösség általi jóváhagyása (választási menetrend és költségvetés), valamint meghirdették a választások időpontjait (az elnökválasztások első fordulója 2013. május 8-án, a második fordulója a törvényhozási választásokkal együtt 2013. július 3-án lesz), b) holtpont a politikai megegyezés keresése során Rajoelina elnök és Ravalomanana korábbi elnök között a választásokon való részvételük és a korábbi elnök visszatérése kérdésében. Ezeket a megoldatlan kérdéseket, továbbiakkal együtt, amelyek az amnesztiára vonatkozó intézkedések végrehajtásával és a nemzeti megbékélés megvalósításával kapcsolatosak, kulcsfontosságúnak tekintik az olyan politikai környezet megteremtéséhez, amely lehetővé teszi a hiteles választások megszervezését és megtartását. Ebben az időszakban az Európai Unió, Ashton főképviselő szóvivőjének 2011. szeptember 20-i nyilatkozatával, valamint a Tanács említett december 5-i határozatával összhangban, folytatta az átmenet folyamatának feltételekhez kötött támogatását, valamint annak előrehaladása függvényében intézkedéseket hozott a lakosság és a választási folyamat támogatására, a kötelezettségvállalásokról szóló listában előírtak szerint. Mivel az ütemtervet még nem hajtották végre maradéktalanul, a hatályban lévő megfelelő intézkedéseket továbbra is alkalmazni kell, az Európai Unióra és Madagaszkárra vonatkozó kölcsönös kötelezettségvállalások és feltételek megváltoztatása nélkül, amelyek egészen addig teljes mértékben érvényesek maradnak, amíg a hiteles választások le nem zajlottak. Mivel a törvényhozási választásokat és az elnökválasztások második fordulóját 2013. július 3-ra tervezik (csaknem 7 hónappal a hatályban lévő határozat lejárta után) a megfelelő intézkedések alkalmazási időszakát indokolt addig az időpontig meghosszabbítani, amíg a Tanács megállapítja, hogy a hiteles választások lezajlottak és helyreállt az alkotmányos rend Madagaszkáron. Annak érdekében, hogy az Európai Unió egyértelmű politikai jelzést küldjön, amely bátorítja a madagaszkári hatóságokat és az ütemterv valamennyi részes partnerét, hogy fokozzák erőfeszítéseiket annak végrehajtása és a politikai akadályok gyors leküzdése érdekében, amelyek jelenleg hátráltatják az átmenet folyamatát, egy újabb levél megküldését javasoljuk az átmeneti főhatóság elnökének, amelyben tájékoztatjuk őt e határozatról. Az elfogadásra kerülő határozat bármikor felülvizsgálható, ami lehetővé teszi, hogy azt az ország politikai helyzetének alakulása és az elért eredmények fényében, és nem pedig az ütemterv végrehajtásától függően módosítsák vagy hatályon kívül helyezzék. 2012/0311 (NLE) Javaslat A TANÁCS HATÁROZATA az AKCS–EU partnerségi megállapodás 96. cikke alapján a Madagaszkári Köztársasággal folytatott konzultáció lezárásáról szóló, 2010. június 7-i 2010/371/EU határozat alkalmazási időszakának meghosszabbításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a Cotonouban 2000. június 23-án, egyrészről az Afrikai, Karibi és Csendes-óceáni Államok Csoportjának tagjai, másrészről az Európai Közösség és tagállamai között aláírt[4] és Ouagadougouban (Burkina Faso) 2010. június 22-én felülvizsgált[5] partnerségi megállapodásra (a továbbiakban: AKCS–EU partnerségi megállapodás) és különösen annak 96. cikkére, tekintettel a tagállamok kormányainak a Tanács keretében ülésező képviselői között létrejött, az AKCS–EU partnerségi megállapodás végrehajtása során hozandó intézkedésekről és követendő eljárásokról szóló belső megállapodásra[6] és különösen annak 3. cikkére, tekintettel az Európai Bizottság javaslatára, az Unió külügyi és biztonságpolitikai főképviselőjével egyetértésben, mivel: (1) Az AKCS–EK partnerségi megállapodás 96. cikke alapján Madagaszkárral folytatott konzultáció lezárásáról szóló, 2010. június 7-i 2010/371/EU határozat[7] azzal a céllal került elfogadásra, hogy megfelelő intézkedéseket helyezzen kilátásba az AKCS–EK partnerségi megállapodás 9. cikkében szereplő lényeges elemek megsértése miatt. (2) Ezen intézkedéseket a 2011. május 30-i 2011/324/EU tanácsi határozat[8] 2011. december 6-ig meghosszabbította, valamint a 2011. december 5-i 2011/808/EU tanácsi határozat[9] módosította és 2012. december 5-ig meghosszabbította. (3) A jelentős előrelépés ellenére, különösen az átmenet intézményeinek létrehozása és a választási folyamat terén, az átmenetre vonatkozó ütemtervet még nem hajtották végre maradéktalanul. (4) A 2010/371/EU határozat jelenlegi alkalmazási időszaka 2012. december 5-én lejár. Mivel a törvényhozási választásokat és az elnökválasztások második fordulóját 2013. július 3-ra tervezik, indokolt a hatályos megfelelő intézkedések meghosszabbítása addig az időpontig, amíg a Tanács megállapítja, hogy a hiteles választások lezajlottak és helyreállt az alkotmányos rend Madagaszkáron, az intézkedések ezen időszak alatti rendszeres felülvizsgálatának sérelme nélkül. ELFOGADTA EZT A HATÁROZATOT: 1. cikk A 2011/324/EU és a 2011/808/EU határozatokkal meghosszabbított 2010/371/EU határozat a következőképpen módosul: A 3. cikk második mondatának helyébe a következő szöveg lép: „Az hatályban marad addig az időpontig, amíg a Tanács megállapítja, hogy a hiteles választások lezajlottak és helyreállt az alkotmányos rend Madagaszkáron, az intézkedések ezen időszak alatti rendszeres felülvizsgálatának sérelme nélkül.” 2. cikk A mellékelt levéltervezetet megküldik Madagaszkár Átmeneti Főhatósága elnökének. 3. cikk Ez a határozat az elfogadásának napján lép hatályba. Kelt Brüsszelben, a Tanács részéről az elnök MELLÉKLET Brüsszel, LEVÉLTERVEZET AZ ÁTMENETI FŐHATÓSÁG ELNÖKE RÉSZÉRE Tisztelt Elnök Úr! Üdvözölve a politikai válság megoldása irányába tett előrelépést, amelyet a madagaszkári politikai szereplők az ütemterv 2011. szeptemberi aláírásával értek el Madagaszkárnak a válságból való kilábalása érdekében, az Európai Unió 2011. december 5-én enyhített a Madagaszkárral szemben a 2010. június 7-i tanácsi határozatban megállapított megfelelő intézkedéseken. Erről az új határozatról a 2011. december 8-án kelt levélben tájékoztattuk Önt, amely pontosította az átmenet támogatására vonatkozó valamennyi uniós intézkedés előzetes feltételeit. A múlt év folyamán ezért az Unió intézkedéseket hozott a lakosság és a választási folyamat támogatására, az említett levélben foglalt kötelezettségvállalásokról szóló listában előírtak szerint. Mivel az ütemtervet még nem hajtották végre maradéktalanul, valamint a törvényhozási választásokat és az elnökválasztások második fordulóját 2013. július 3-ra tervezik, a hatályban lévő megfelelő intézkedéseket továbbra is alkalmazni kell, az Európai Unióra és Madagaszkárra vonatkozó kölcsönös kötelezettségvállalások és feltételek megváltoztatása nélkül, amelyek egészen addig teljes mértékben érvényesek maradnak, amíg az Unió megállapítja, hogy a hiteles választások lezajlottak és helyreállt az alkotmányos rend Madagaszkáron. Az Európai Unió, amely nagy jelentőséget tulajdonít a lényeges elemeknek az emberi jogok tiszteletben tartására, a demokratikus intézményekre és a jogállamra vonatkozóan, amint azt az AKCS-EU partnerségi megállapodás 9. cikke megállapítja, arra sürgeti Önt és az ütemterv valamennyi részes partnerét, hogy fokozzák erőfeszítéseiket a politikai akadályok gyors leküzdése érdekében, amelyek jelenleg annak végrehajtását hátráltatják. Az Unió arra is bátorítja Önt és valamennyi madagaszkári politikai szereplőt, hogy kitartóan folytassák erőfeszítéseiket a békés politikai környezet biztosítása érdekében, amely lehetővé teszi a hiteles választások megtartását 2013 májusában és júliusában, valamint az átmenet folyamatának lezárását, amint abban a madagaszkári felek megállapodtak és azt a nemzetközi közösség jóváhagyta. Az Európai Unió megerősíti azon elkötelezettségét, hogy továbbra is segíti az átmenet folyamatát és gyors támogató intézkedéseket hoz az átmenetet követő időszakra vonatkozóan, amelynek részleteit az Ön kormányával megkezdett politikai párbeszéd keretében kell meghatározni. Ezen intézkedések bármikor felülvizsgálhatók a madagaszkári politikai helyzet kedvező vagy kedvezőtlen alakulásától függően. Tisztelettel, Az Európai Unió részéről Catherine ASHTON Andris PIEBALGS [1] HL L 169., 2010.7.3., 13. o. [2] HL L 146., 2011.6.1., 2. o. [3] HL L 324., 2012.12.7., 1. o. [4] HL L 317., 2000.12.15., 3. o. [5] HL L 287., 2010.11.4., 3. o. [6] HL L 317., 2000.12.15., 376. o. [7] HL L 169., 2010.7.3., 13. o. [8] HL L 146., 2011.6.1., 2. o. [9] HL L 324., 2012.12.7., 1. o.